《试黜题卢子俞所居》
宋代·陈藻

门外冬青八九株，去去株间各丈余。
晚禾翦穗上囷储，黄藁堆丈绿叶居。
老夫晨出观道腴，摧筇逦迤来东庐。
世界在前君悟欤，饥寒火宅饱华胥。
主人慰我下乡书，谢之养生祗业儒。
虽然邻酒欠钱沽，粥饭可以供朝晡。
四壁虽然一物无，半年聚稈为薪芻。
但愁赋税吏追呼，鞭挞白丁省限逾。

作者简介：宋福州福清人，字元洁，号乐轩。师事林亦之，为林光朝再传弟子。不仕，授徒不足自给，课妻子耕织以为生。卒年七十五。私谥文远。有《乐轩集》。